Orbánhoz fordultak az orvosok: ellátás nélkül marad az ország jó része

Sürgős beavatkozást kér levelében az orvoshiány rosszabbra fordulása ellen Orbán Viktor miniszterelnöktől a MOK elnöke - írja a Napi.hu. A rendszerben fellelhető anomáliák sürgős megoldása nélkül az egészségügy emberi erőforrás válsága, különösen orvoshiánya nem hogy nem oldható meg, de előreláthatóan ismételten rossz irányba fordulna.

A levélben Éger István kifejti, a 2017-es jelentős mértékű minimálbér-emelés és garantált bérminimum máris devalválja a fél évvel ezelőtt megkötött bérmegállapodás eredményeit, ezért a MOK nélkülözhetetlennek látja, hogy a garantált bérminimum növekményét a teljes bértáblában átvezessék.

Éger megengedhetetlen diszkriminációnak minősíti, hogy az orvosképző helyeken oktatói státusban lévőktől érkező panaszok szerint azok, akik nemcsak tanítanak, de szakorvosként gyógyítanak is, nem kapták és nem kapják a valamennyi járó-fekvőbeteg ellátásban dolgozók számára kialkudott, és októbertől fizetett 107 ezer forintos béremelést.

Az alapellátásban dolgozók körében pedig az okoz felzúdulást, hogy a jelenlegi praxisfinanszírozásból nem kevesek számára már az is nehézséget jelent, hogy az említett garantált szakmai bérminimumot és annak megnövekedett közterhét kifizessék szakdolgozó alkalmazottaik részére.

Erre jelenleg semmilyen esély nincs, és nem is lesz mindaddig, amíg legalább még ötször évi 10 milliárd forint praxispénz-emelkedéshez nem jutnak. Feltéve persze, hogy időközben a szakorvosi bérek tovább nem emelkednek, mert abban az esetben még ez sem volna elegendő.

Így valóban

ellátás nélkül maradhat rövidesen az ország jó része,

mert ha a praxisok eltartó képességét nem rendezik, nem lesz, aki veszteségre ítélt vállalkozást vásárolva az idős generáció helyébe lépjen - figyelmezteti a miniszterelnököt a MOK elnöke.

Ha máskor is tudni szeretne hasonló hírekről, vagy elmondaná a véleményét, lájkolja az InfoRádió Facebook-oldalát!